[image: ]
[image: ]INHOUDSOPSOMMING



Les 1: Strategieë om selfbewussyn, selfbeeld en selfontwikkeling te verbeter
Belangrike definisies
· Uniekheid kan gedefinieer word as die kenmerke wat 'n persoon spesiaal of anders maak as iemand anders.
· Selfbewussyn verwys na die feit dat jy jouself ken. Jy is deeglik bewus van jou belangstellings, vaardighede, sterk- en swakpunte, voor- en afkeure in, asook doelwitte, wense, waardes en oortuigings.
· Sterkpunte: die dinge wat jy van nature goed doen. 
· Swakhede: die eienskappe wat jou beperk om ‘n sekere taak effektief te voltooi. 
· Selfbeeld:  hoe jy oor jouself voel. Hoeveel jy van jouself hou. Hoe jy joeself sien
· Selfontwikkeling beteken hoe jy jouself probeer verbeter.

Strategieë om jou selfbewussyn te bou:
· Leef met 'n oop gemoed en wees bereid om nuwe stokperdjies te probeer en nuwe belangstellings te ontdek. 
Bv. Probeer iets soos stap / hardloop. Jy mag dalk ontdek dat jy die oefening geniet, al het jy nog nooit voorheen geoefen nie.
· Wees bewus van jou sterk- en swakpunte en wees bereid om te groei. 
Bv. Om te weet dat jy skaam is en sukkel om 'n gesprek te begin, is 'n geleentheid om in kommunikasievaardighede te groei.
· Fokus op die oomblik en raak bewus van jou emosionele snellers en dit wat veroorsaak dat jy vinnig ontsteld of kwaad word. 
Bv. Om te besef dat jy maklik geïrriteerd en kwaad word vir diegene rondom jou, wanneer jy honger is,
· Stel vir jouself grense wat jou sal help om volgens jou waardes te leef. 
Bv. Jy besluit om nie seks voor die huwelik te beoefen nie of nie dwelms te gebruik nie.

· Beoefen selfdissipline.
Bv. Kies om nie heeltyd gemorskos te eet nie, want jy weet watter  negatiewe impak dit op jou gesondheid sal hê.
· Dink na oor hoe jou optrede ander raak.
Bv. Voordat jy jou mening (wat as veroordelend beskou kan word) in ‘n gesprek lug, oorweeg die impak wat jou woorde op diegene rondom jou sal hê.

Wanneer jy ongemaklik voel as iemand van jou verskil, moet jy net 'n paar vaardighede aanleer om die situasie beter te hanteer. Jy het ‘n paar   KLETS- wenke nodig:
K – wees KALM en vriendelik.
L – LUISTER na wat andere sê, voordat jy praat.
E – vind uit of julle EENDERSE belangstellings het.
T – erken die TALENTE / eienskappe wat die persoon uniek maak.
S - SIT ‘n glimlag op jou gesig. Julle is altwee net mense en respekteer mekaar deur te
             glimlag.

Ons het gesien hoe belangrik dit is om ander te respekteer. Onthou, om mekaar te respekteer beteken om iemand te aanvaar ten spyte van die verskille tussen julle. Die verskille kan ras, geslag, belangstellings, talente en selfs kulturele verskille en godsdiens insluit. Dikwels berus die uitdaging om ander te respekteer op die feit dat ons ‘n gebrek toon aan selfrespek. Soms fokus ons te veel op ons negatiewe eienskappe – en dit waarvan  ons in onsself  nie hou nie, dat ons nie die wonderlike eienskappe in ander raaksien wat hulle juis uniek maak nie.

Les 2:  Mag en Gender
Belangrike definisies
· Mag: om beheer oor 'n persoon of omgewing te hê. Mag is die vermoë om dinge volgens jou sin te kry.
· Magsverhoudinge:  Verwys na die deel van mag tussen twee mense in 'n verhouding. In 'n ongelyke magsverhouding is een persoon geneig om die ander te oorheers en beheer. Dit is nie 'n gesonde verhouding nie.
· Manlikheid: Verwys na die manlike geslag en om soos ‘n man op te tree. Dit verwys ook na die tipiese verwagte gedrag deur ‘n man.
· Vroulikheid: Verwys na die vroulike geslag en om soos ‘n vrou op te tree. Dit verwys ook na tipiese verwagte gedrag deur ‘n vrou.
· Gender: Verwys na die eienskappe van vroue, mans, meisies en seuns wat sosiaal gekonstrueer is. Gedrag en rolle wat verband hou met vrouwees, man, meisie of seun, sowel as verhoudings met mekaar. Gender word aangeleer, en is nie 'n biologiese funksie nie.
· Stereotipe: Wanneer 'n groep mense beoordeel word op grond van 'n enkele kwaliteit of eienskap.

· Daar is duidelike biologiese verskille tussen mans en vroue. Hierdie verskille beïnvloed die rol van die man en vrou in die samelewing.
· Vir baie jare het die samelewing sekere stereotipes bevorder ten opsigte van die verskillende rolle wat mans en vroue moet vervul. Dit het 'n groot invloed op ongelyke magsverhoudings in die huis en gesin gehad.
· Die media beïnvloed ons siening  oor die rol wat verskillende geslagte in die samelewing vervul. Dit sluit ‘n algemene verwysing in oor die betrokkenheid van vroue en mans by spesifieke sportsoorte.

Les 3:  Geslagsongelykheid
Seksuele mishandeling vind plaas wanneer daar 'n gebrek aan respek vir ander en 'n verandering in die magsverhoudings tussen individue is. Seksuele misbruik word gedefinieer as die onvanpaste of verkeerde aanraking van seksuele aard, wat 'n individu ongemaklik laat voel of waar ‘n individu gedwing word om seks te beoefen.
Geen man of vrou het die reg om sy/haar krag of mag te gebruik om hom-/haarself op iemand anders af te dwing nie. Navorsers het uitgebreide kommentaar gelewer oor waarom daar 'n toename in GGG  (GESLAGSGEBASEERDE GEWELD) in Suid-Afrika is. Dit wissel van 'n gebrek aan opvoeding, verhoogde armoede tot ernstige dwelmmisbruik.


Met die toename in geslagsongelykheid kan ons die impak waarneem op die Suid-Afrikaanse samelewing:
1. Ongewenste tienerswangerskappe  neem toe as gevolg van verkragting, groepsdruk, armoede of 'n gebrek aan opvoeding oor veilige seks en voorbehoeding.
2. 'n Toename in SOI's (seksueel oordraagbare infeksies) en MIV kom voor.Hierdie infeksies versprei wanneer vroue geen sê het in die gebruik van beskermende voorbehoedmaatreëls soos die gebruik van kondome nie. 'n Groot ouderdoms-verskil is ook ‘n bydraende faktor, bv. wanneer ‘n man van 40 ‘n fisiese verhouding met 'n tienermeisie aanknoop. Onthou dit is belangrik om hierdie infeksies te behandel deur korrekte medikasie. Besoek 'n kliniek of dokter om advies en mediese ondersteuning te kry.
3. Gevalle van geestesongesteldheid soos depressie en selfmoordgedagtes neem toe wanneer vroue mishandel word en ly onder die druk van ongesonde magsverhoudings.

Die waarde van deelname aan oefenprogramme om fiksheid te bevorder
Belangrike Definisies
Die verband tussen fisiese en geestelike of sielkundige gesondheid is welbekend.
· Fisiese Gesondheid: Hierdie term beskryf die liggaamlike (fisieke) gesondheid van 'n persoon. Dit sluit jou fiksheidsvlak en die afwesigheid van siekte in.
· Geestesgesondheid: Dit sluit 'n normale emosionele, gedrags- en sosiale volwassenheid van 'n persoon in. Dit beteken dat so 'n persoon in 'n gesondheidstoestand van geestelike welstand verkeer, een wat hulle kan gebruik om normaal in die samelewing en tydens alledaagse gebeure te funksioneer.

Fisiese fiksheid sluit in:
· Kardiovaskulêre fiksheid: Dit beteken dat jy 'n sterk hart het en dat jou longkapasiteit groot is. Voorbeelde van aktiwiteite wat kardiovaskulêre fiksheid bevorder: stap, hardloop en naellope.
· Spierkrag: Dit beteken dat jy sterk spiere het en minder geneig is om rugpyne of ander beserings in die toekoms te ontwikkel. Voorbeelde van aktiwiteite wat spierkrag bevorder:  Optel van gewigte, swem en stap

· Uithouvermoë: Die vermoë om vir lang tye te oefen sonder om moeg te word. Jy benodig kardiovaskulêre en spierfiksheid om dit te kan bereik. Voorbeelde van aktiwiteite wat uithouvermoë bevorder: fietsry, hardloop.
· Buigsaamheid: Dit verwys na die vemoë om jou gewrigte gemaklik te kan beweeg en jou spiere optimaal te gebruik. Dit voorkom spierpyn en verbeter liggaamsbewustheid. Voorbeelde van aktiwiteite wat dit bevorder: Strekoefeninge



Hoe kan fisiese oefening my geestesgesondheid bevorder?
Daar is baie studies wat getoon het dat fisieke aktiwiteit geestesgesondheid kan verbeter. Die voordele van oefening:      
· Jy slaap beter – want jy voel moeër aan die einde van die dag a.g.v. die oefening.
· Jy ervaar gelukkiger buie – tydens fisiese aktiwiteit word goedvoelhormone (endorfiene) vrygestel wat jou beter oor jouself laat voel en jou meer energie gee.
· Bestuur van stres, angs of negatiewe gedagtes – tydens fisiese oefening word kortisol vrygestel wat ons help om stres te bestuur. Om fisies aktief te wees, gee jou brein ook iets anders om op te fokus en kan 'n positiewe hanteringstrategie tydens moeilike tye wees.
· Laat jou selfversekerd oor jouself voel.
· Verbeter breinfunksionering, konsentrasie, geheue en waaksaamheid.
Jy ontmoet nuwe mense tydens sportbyeenkomste om mee te sosialiseer.
· Laat jou toe om jouself te geniet en pret te hê.

